《观壮舆所藏伯时马》
宋代·释祖可

平生徒说追风足，厌见驽骀饱刍粟。刘侯为出二马图，缅想权奇在坰牧。

本朝不伐大宛城，公初得之无乃惊。胡沙燕山在吾目，短草落日低边明。

雄姿忽作风动壁，意气腾骧欲无敌。前者骄矜后者驰，信矣能先鸟疾飞。

圉人亦复神超然，亮作俗肉勤加鞭。吁嗟骏骨世定有，良乐不逢长弃捐。

作者简介：释祖可，字正平，俗名苏序，丹阳（今属江苏）人。庠弟。少以病癞，人目为癞可。自为僧，居庐山之下。工诗，诗入江西诗派（《江西诗社宗派图录》）。有《东溪集》，已佚。《京口耆旧传》卷四、《嘉定镇江志》卷二○、《至顺镇江志》卷一九有传。今录诗二十八首。